十一月一日步河堤上
作者：呂本中
朝代：宋

paragraphs: 簿書糾纒人，欲出不自許。
老叟環我前，更作附耳語。
脱身上河隄，頗似晝伏鼠。
河堤平如掌，下有千歲土。
夕陽斂殘照，草木過寒雨。
游魚著鈎餌，舟子快新煮。
煮魚得放飯，尚歎行役苦。
江湖平生心，歲月可逆數。
故人書斷絕，吾事有去取。
歸来討清尊，妙句還一吐。